b'\n_START_ARTICLE_\nGilbert Keith Chesterton\n_START_SECTION_\n\xc5\xbdivotopis\n_START_PARAGRAPH_\nChesterton je ro\xc4\x91en u Campden Hillu, Kensington, London, kao sin Marie Louise (Grosjean) i Edwarda Chestertona. U dobi od jednog mjeseca bio je kr\xc5\xa1ten u Crkvi Engleske. Chesterton se prema vlastitim priznanjima kao mladi\xc4\x87 zainteresirao za okultno, a sa svojim bratom Cecilom eksperimantirao je sa zvanjem duhova. Chesterton se obrazovao u \xc5\xa0koli "St. Paul". Poha\xc4\x91ao je \xc5\xa1kolu umjetnosti kako bi postao ilustrator, a poha\xc4\x91ao je i satove knji\xc5\xbeevnosti na Londonskom sveu\xc4\x8dili\xc5\xa1nom kolegiju, no nije zavr\xc5\xa1io nijedan fakultet. Chesterton se o\xc5\xbeenio za Frances Blogg 1901., i sa njom ostao do kraja svog \xc5\xbeivota. Sazrijevanjem Chesterton postaje sve vi\xc5\xa1e ortodoksan u svojim kr\xc5\xa1\xc4\x87anskim uvjerenjima, kulminiraju\xc4\x87i preobra\xc4\x87anjem na Katoli\xc4\x8danstvo 1922. godine. Godine 1896. po\xc4\x8deo je raditi za londonske izdava\xc4\x8de "Redwaya", i "T. Fisher Unwina", gdje je ostao sve do 1902. Tijekom ovog perioda zapo\xc4\x8deo je i svoja prva honorarna djela kao novinar i knji\xc5\xbeevni kriti\xc4\x8dar. "Daily News" dodijelio mu je tjednu kolumnu 1902., zatim 1905. dobija tjednu kolumnu u "The Illustrated London News", koju \xc4\x87e pisati narednih trideset godina. Chesterton je pokazao i veliko zanimanje i talent za umjetnost._NEWLINE_Chesterton je obo\xc5\xbeavao debate i \xc4\x8desto se u njih upu\xc5\xa1tao sa prijateljima kao \xc5\xa1to su George Bernard Shaw, Herbert George Wells, Bertrand Russell i Clarence Darrow. Prema njegovoj autobiografiji, on i Shaw igrali su kauboje u nijemom filmu koji nikada nije izdan. _NEWLINE_Godine 1931., BBC je pozvao Chestertona na niz radijskih razgovora. Od 1932. do svoje smrti, Chesterton je isporu\xc4\x8dio vi\xc5\xa1e od 40 razgovora godi\xc5\xa1nje. bilo mu je dopu\xc5\xa1teno, a i bio je potican, da improvizira kod svojih obra\xc4\x87anja.\n_START_SECTION_\nVizualna duhovitost\n_START_PARAGRAPH_\nChesterton je bio velik \xc4\x8dovjek, visok 1.93 m i te\xc5\xbeak 134 kg. Iz njegovog obujma izrodila se poznata anegdota. Tijekom prvog svjetskog rata, neka londonska dama ga je upitala za\xc5\xa1to nije na boji\xc5\xa1tu (eng. \'out at the front\' na boji\xc5\xa1tu ili vani sa prednje strane); odgovorio joj je "Ako pro\xc4\x91ete sa strane, vidjet \xc4\x87ete da jesam". Drugom je prilikom prigovorio svom prijatelju, Georgeu Bernardu Shawu, "Gledaju\xc4\x87i tebe, svatko bi pomislio da Engleskom vlada glad". Shaw mu je odgovorio, "Gledaju\xc4\x87i tebe, svatko bi pomislio da si ju ti prouzrokovao". Obi\xc4\x8dno je nosio ogrta\xc4\x8d i zgu\xc5\xbevan \xc5\xa1e\xc5\xa1ir, sa \xc5\xa1tapom u ruci i cigarom u ustima. U nekoliko je navrata slao telegrame supruzi sa neke daleke (i pogre\xc5\xa1ne) lokacije, primjerice "Ja sam u Market Harboroughu. Gdje sam ono trebao biti?", na \xc5\xa1to bi mu ona odgovorila "Kod ku\xc4\x87e".\n_START_SECTION_\nSmrt\n_START_PARAGRAPH_\nPreminuo je 14. lipnja, 1936. kod ku\xc4\x87e u Beaconsfieldu, Buckinghamshire od zatajenja srca. Njegove posljednje rije\xc4\x8di bile su pozdravi upu\xc4\x87eni svojoj \xc5\xbeeni. Govor na posmrtnoj misi u Westminsterskoj katedrali odr\xc5\xbeao je Ronald Knox. Chesterton je pokopan na katoli\xc4\x8dkom groblju u Beaconsfieldu. Vrijednost njegove ostav\xc5\xa1tine utvr\xc4\x91ena je na 28,389 funti. _NEWLINE_Pred kraj \xc5\xbeivota, papa Pio XI. odlikovao ga je ordenom sv. Grgura Velikog. Chestertonsko dru\xc5\xa1tvo je predlo\xc5\xbeilo da se on progla\xc5\xa1en bla\xc5\xbeenim.\n_START_SECTION_\nCitati\n_START_PARAGRAPH_\n\xe2\x80\x9eOvo su dani kada se od kr\xc5\xa1\xc4\x87anina o\xc4\x8dekuje da veli\xc4\x8da svaku vjeru osim svoje vlastite.\xe2\x80\x9d_NEWLINE_ \xe2\x80\x9eNikakva zasluga, osim zdravoga razuma, ne pripada nikomu tko joj se pridru\xc5\xbeio kad je toliko o\xc4\x8dito da je nada ovoga svijeta.\xe2\x80\x9d_NEWLINE_ \xe2\x80\x9eLjudi koji zapo\xc4\x8dinju borbu protiv Crkve u korist slobode i humanosti, zavr\xc5\xa1avaju odbacuju\xc4\x87i slobodu i humanost samo kako bi se mogli boriti protiv Crkve.\xe2\x80\x9d_NEWLINE_ \xe2\x80\x9eKada ka\xc5\xbeu da je Katoli\xc4\x8dka Crkva staromodna, to je zapravo kompliment. Jer samo ne\xc5\xa1to \xc5\xa1to je istinski vrijedno mo\xc5\xbee tako dugo \xc5\xbeivjeti.\xe2\x80\x9d'